ToekomsVenster: God se paaie(Foto: Rainer_Maiores/Pixabay) “… en my volk, oor wie my Naam uitgeroep is, hulle verootmoedig en bid en my aangesig soek en hulle bekeer van hul verkeerde weë, dan sal Ék uit die hemel hoor en hulle sonde vergewe en hulle land genees.” – 2 Kronieke 7:14 (AFR53) Ons land is deurmekaar, daaroor kan daar geen twyfel wees nie. Dit beteken nie dat alles sleg en verkeerd is nie, allermins. Ons kan diep dankbaar wees vir die mense wat hierdie land met mekaar deel. Die ryke kulturele verskeidenheid is iets om te vier. Elkeen se bydrae tot die sogenaamde reënboognasie is uniek en eiesoortig. Ons hoef mekaar nie te verander om presies dieselfde te wees nie. Ons moet net die gawes wat God gegee het raaksien, waardeer en geniet. Opmerklik is dat ons nasionale lied ŉ gebed is. “Here God, seën Afrika”. Dit word beskou as een van die mooiste nasionale liedere ter wêreld en dit is inderdaad so. Ons Grondwet is eweneens ongeëwenaar in die wêreld. Dit is waar die regte, voorregte en verantwoordelikhede van Suid-Afrikaanse burgers uitgespel word. Hierdie aanhef tot die Grondwet eindig met die woorde: “Mag God ons mense beskerm. Nkosi Sikelel’ iAfrika. Morena boloka setjhaba sa heso. God seën Suid-Afrika. God bless South Africa. Mudzimu fhatutshedza Afurika. Hosi katekisa Afrika.” Hoe merkwaardig is die Here nie dat Hy ons ook daarin gelei het. Ongelukkig is die verwaarlosing van basiese morele beginsels aan die orde van die dag. Gegewe die getal moorde, verkragtings en geweld wat op ŉ daaglikse basis in Suid-Afrika gedy, sou ŉ mens dink dat ook ons in ŉ oorloggeteisterde land woon. Dit is hartseer en moet ons in die oë van die internasionale wêreld baie skaam maak. Ons het helaas die pad, wat die nasionale lied en die Grondwet aanstip, tot ŉ mate verlaat. Ons is nie meer op God se pad wat hierdie dinge betref nie, nie as ons die Bybel ernstig opneem nie. Die Here nooi ons uit om terug te kom en Hom vir ŉ nuwe toekoms te vertrou. Dit begin met ŉ lewe van persoonlike verootmoediging.